Mika Hannula (tietojohtamisen professori)

Mika Hannula (s. 2. huhtikuuta 1968 Säkylä) on tuotantotaloudesta väitellyt tekniikan tohtori, sotatieteiden kunniatohtori ja tietojohtamisen professori, joka työskentelee Tampereen ammattikorkeakoulun rehtorina ja toimitusjohtajana. Hannula toimii myös Maanpuolustuskorkeakoulun neuvottelukunnan puheenjohtajana. Aiemmin hän on työskennellyt muun muassa Tampereen teknillisen yliopiston rehtorina, Turun yliopiston vararehtorina ja Teknologiakampus Turun johtajana sekä toiminut Teknillisten Tieteiden Akatemian puheenjohtaja sekä maailman teknillisten tieteiden akatemioiden yhteistyöjärjestö CAETS:n (Council of Academies of Engineering and Technological Sciences) puheenjohtajana sekä Tekniikan Akateemisten valtuuston puheenjohtajana. Lisäksi hän on toiminut valtioneuvoston nimeämänä julkisoikeudellisen Maanpuolustuskoulutusyhdistyksen hallituksen puheenjohtajana 2019 - 2022 .  

Ylioppilaaksi Mika Hannula kirjoitti Säkylän seudun lukiosta 1987. Hän valmistui tuotantotalouden diplomi-insinööriksi Tampereen teknillisestä korkeakoulusta 1993. Tekniikan lisensiaatiksi hän valmistui 1998 ja tekniikan tohtoriksi 1999. Tietojohtamisen professoriksi hänet nimitettiin 2001. Ennen Tampereen teknillisen yliopiston rehtoriksi valintaa 2016 Hannula oli toiminut monissa yliopistollisissa johtotehtävissä tutkimusryhmän johtajasta vararehtoriin. Turun yliopistossa Hannula suunnittelu ja toteutti ns. tekniikan laajennuksen, joka johti kahdeksannen tiedekunnan perustamiseen Turun yliopistoon.

Hannulan alkuperäinen tutkimusalue oli johdon laskentatoimi ja erityisesti tuottavuuden mittaus. Sittemmin hänen tutkimustoimintansa laajeni tietojohtamiseen ja liiketoimintatiedon hallintaan. Hannulalla on dosentuuri Maanpuolustuskorkeakoulussa sekä Tampereen yliopistossa. Hän on toiminut myös Tampereen teknillisen yliopiston tasa-arvo- ja yhdenvertaisuustoimikunnan sekä Turun yliopiston kestävän kehityksen ohjausryhmän puheenjohtajana. 

Mika Hannulan näkyvin luottamustoimi ennen Maanpuolustuskoulutusyhdistyksen hallituksen puheenjohtajuutta oli Suomen Reserviupseeriliiton puheenjohtajuus 2008–2013. Lisäksi hän on toiminut jäsenenä erilaisissa kotimaisissa ja kansainvälisissä akateemisissa arviointi- ja asiantuntijaryhmissä, sekä erilaisissa luottamustoimissa yhdistyksissä, säätiöissä ja yrityksissä. Hannula toimi Kansallisen koulutuksen arviointikeskus KARVI:n tekniikan korkeakoulutuksen asiantuntijaryhmän puheenjohtaja 2019–2022. Nykyisi hän toimii Gdanskin teknillisen yliopiston kansainvälisen boardin jäsenenä.

2010 Tietojohtajakilta Manager valitsi Hannulan ensimmäiseksi kunniajäsenekseen ja World Academy of Productivity Science myönsi hänelle Fellow-nimikkeen. 2018 Tampereen teknillisen yliopiston ylioppilaskunta huomioi hänet kultaisella ansiomerkillään ja Turun Ammattikorkeakoulu myönsi hänelle Fellow-nimikkeen. Tampereen Reserviupseerikerho ry valitsi Hannulan kunniajäsenekseen 2019. Turun yliopiston ja Åbo Akademin yhteinen Teekkarikomissio valitsi hänet historiansa ensimmäiseksi Turun kunniateekkariksi keväällä 2025 ja huomioi hänen kunniamerkillään 25-vuotisjuhlassaan syyskuussa 2025. Maanpuolustuskorkeakoulu vihki Hannulan sotatieteiden kunniatohtoriksi myös syyskuussa 2025.

Yhteiskunnallisista ansioistaan Mika Hannulalle on myönnetty Suomen leijonan komentajamerkki, 2. lk Vapaudenristi, Suomen Valkoisen Ruusun 1. lk ritarimerkki, Sotilasansiomitali sekä lukuisia muita suomalaisia ja pohjoismaisia kunniamerkkejä. Sotilasarvoltaan hän on everstiluutnantti (res).

 Lähteet 

Luokka:Suomalaiset professorit
Luokka:Vuonna 1968 syntyneet
Luokka:Elävät henkilöt